**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՓԵՏՐՎԱՐԻ 13-Ի N 265-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**Իրավական ակտի ընդունման նպատակը**

Իրավական ակտի ընդունման նպատակն է լրամշակել ՀՀ ընդհանուր օգտագործման պետական ավտոմոբիլային ճանապարհների անվանացանկը։

**Կարգավորման հարաբերությունների ներկա վիճակը և առկա խնդիրները**

Հյուսիս-հարավ ճանապարհային միջանցքի ներդրումային ծրագիր-Ծրագիր 3-ի (այսուհետ՝ Ծրագիր) շրջանակներում ընթացքում են Մ-1 ավտոմոբիլային ճանապարհի մաս հանդիսացող Լանջիկ-Գյումրի ճանապարհահատվածի վերակառուցման աշխատանքները։ Ծրագրի շրջանակներում կառուցվում են նաև թվով 7 տրանսպորտային հանգույցներ, որոնք նույնպես հանդիսանում են Մ 1 ավտոճանապարհի մաս։

Լանջիկ-Գյումրի ճանապարհահատվածի հանձնման-ընդունման աշխատանքները նախատեսվում է իրականացնել մինչև 2024 թվականի հոկտեմբեր ամիսվա վերջ։ Ծրագրի կապալառու՝ «Սինոհիդրո Քորփորեյշն» ՍՊԸ-ն՝ կապալի պայմանագրի համաձայն մինչև ճանապարհահատվածի հանձնում-ընդունումը պարտավոր է իրակացնել վերակառուցվող ճանապարհի պահպանման աշխատանքները, իսկ երաշխիքային ժամկետում և ճանապարհահատվածը շահագործման ընդունելուց հետո՝ ճանապարհի պահպանումն իրականացնելու է տվյալ տարածաշրջանի միջպետական և հանրապետական նշանակության ավտոճանապարհների պահպանումն իրականացնող կապալառու կազմակերպությունը՝ ՀՀ կառավարության 04․11․2010 թ․ N 1419-Ն որոշման պահանջներին համապատասխան։

Հիմք ընդունելով վերոգրյալը՝ նախագծով առաջարկվում է Ծրագրի շրջանակներում կառուցվող թվով 7 տրանսպորտային հանգույցները ներառել ՀՀ ընդհանուր օգտագործման ավտոմոբիլային ճանապարհների անվանացանկում՝ տրանսպորտային հանգույցների տնօրինումը, պահպանումն ապահովելու համար։ Առաջարկվող լրացումների արդյունքում միջպետական նշանակության ավտոմոբիլային ճանապարհների ընդհանուր երկարությունը կկազմի 1371․36 կմ։

Նախածով նախատեսվում է նաև փոփոխել Հ-58 ավտոճանապարհի երկարությունը, ինչը պայմանավորված է Կիրանց գյուղի հատվածում Հ-58 ավտոճանապարհը շրջանցող նոր ճանապարհահատվածի կառուցման հանգամանքով։

Բացի այդ՝ ՀՀ տարածքային կառավարման և ենթակառուցվածքների նախարարության և «Ճանապարհային դեպարտամենտ» հիմնադրամի միջև յուրաքանչյուր տարի կնքվում է դրամաշնորհի պայմանագիր, որի շրջանակներում հիմնադրամն իրականացնում է ընդհանուր օգտագործման պետական ավտոճանապարհների գույքագրում։ Նշված աշխատանքների արդյունքում ճշգրտվել են ՀՀ Շիրակի և Տավուշի մարզի որոշ մարզային նշանակության ավտոճանապարհների երկարությունները և անվանումները, ուստի անհրաժեշտություն է առաջացել համապատասխան փոփոխություններ կատարել նաև ավտոճանապարհների անվանացանկում։

**Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2024 թվականի պետական բյուջեի եկամուտներում և ծախսերում փոփոխություններ չի առաջացնում:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

Նախագիծը որևէ ռազմավարական փաստաթղթի հետ կապ չունի։

**Իրավական ակտի ընդունման դեպքում ակնկալվող արդյունքը.**

Իրավական ակտի ընդունման արդյունքում կլրամշակվի ՀՀ ընդհանուր օգտագործման ավտոմոբիլային ճանապարհների անվանացանկը՝ ապահովելով դրանց պատշաճ կառավարումն և տնօրինումը։